Hei alle sammen! Jeg liker å gå. Det gjør visst dere også. For jeg har hørt at de aller fleste av dere går eller sykler til skolen. Det er bra!
Å bruke kroppen for å komme seg fra et sted til et annet er ikke bare moro. Det får også magiske ting til å skje! Kroppen din blir sterkere. Det blir lettere å løpe, klatre og hoppe.
Og ikke nok med det! Hjernen din blir på en måte sterkere også. Det blir lettere å løse vanskelige matteoppgaver og huske hvordan lange ord skal staves.
Og ikke nok med det! Du blir penere også. Kinnene dine blir røde. Du får fine fregner på nesa (hvis det er sol). Du får krøller i håret (hvis det er regn).
Og ikke nok med det! Du blir i bedre humør også. Noen ganger når jeg har sittet for lenge ved skrivebordet mitt - kan jeg bli litt sur. Da går jeg av og til en tur. Og vet dere hva - da blir jeg i godt humør igjen.
Jeg kan faktisk se at dere går og sykler til skolen. For jeg ser at dere er sterke. At dere er smarte. At dere er pene. Og veldig blide.
Så jeg håper flere vil gjøre som dere: Bruke kroppen for å komme på skolen. For det er jo magisk, faktisk.